**Bəhai Seçkilərinin Ülviyyəti və Təbiəti**

Ümumdünya Ədalət Evinin

Tədqiqat Departamenti tərəfindən hazırlanmış məcmuə

Dekabr 1989

**1. Seçkilərə qarşı ruhani münasibətin bəslənməsi**

**Şövqi Əfəndinin tərəfindən və ya onun adından yazılmış məktublardan**

Seçki günü dostlar birlik və dostluq içində, ürəklərini Allaha çevirərək, Ondan başqa hər şeydən inqita edərək, Onun hidayətini axtarmaqla, Onun yardım və kəraməti üçün yalvarmaqla sidq ürəklə seçkilərdə iştirak etməlidirlər.

(27 fevral 1923-cü il tarixində Şövqi Əfəndi tərəfindən Şərqdəki bəhailərə yazılmışdır – farscadan tərcümə edilmişdir) **[1]**

Mən bir daha səmimi qəlbdən hər birinizə müraciət edirəm və yeganə xahişimi bütün qənaətimin coşqusu ilə təkrarlayıram ki, qarşıdan gələn Qurultaydan əvvəl və onun gedişi zamanı daha bir səy göstərin, bu dəfə əvvəlkindən daha sövq-təbii və təmənnasız olun və çalışın ki, öz vəzifənizə –nümayəndələrinizin, həm milli, həm də yerli təmsilçilərinizin seçilməsinə – Məhbubumuzun ən əziz arzusunu həyata keçirə biləcək yeganə vasitə olan o ruh paklığı ilə yanaşasınız...

(23 fevral 1924-cü il tarixində Şövqi Əfəndi tərəfindən Amerikanın bəhailərinə yazılmışdır, “Bəhai Administrasiyası: Seçilmiş Müraciətlər, 1922-1932” [yenidən işlənmiş nəşr], (Uilmett: Bəhai Nəşriyyat Vəqfi, 1980), səh. 65) **[2]**

Bu müqəddəs funksiyanı yerinə yetirərkən heç bir təsir, heç bir təzyiq, hətta bu Milli Məhfildən belə olsa, heç bir halda onların baxışlarına təsir etməməli və ya azadlıqlarını məhdudlaşdırmamalıdır. Nümayəndələr hər hansı inzibati qurumdan tamamilə müstəqil olmalı, öz vəzifələrinə mütləq inqita ilə yanaşmalı və diqqətlərini ən vacib və təxirəsalınmaz məsələlərə cəmləşdirməlidirlər.

(12 avqust 1933-cü il tarixində Şövqi Əfəndinin adından Amerika Birləşmiş Ştatları və Kanadanın Milli Ruhani Məhfilinə yazılmışdır, Ümumdünya Ədalət Evi tərəfindən hazırlanmış “Milli Ruhani Məhfil”də nəşr edilmişdir (Uilmett: Bəhai Nəşriyyat Vəqfi, 1972), səh. 24) **[3]**

Belə bir davranış düzgünlüyü, Bəhai icmasının seçilmiş təmsilçilərinin, hansı vəzifədə olurlarsa olsunlar, çıxara biləcəkləri hər bir qərarda özünü getdikcə artan bir güclə təzahür etdirməlidir... Bu, bütün Bəhai seçicilərinin davranışında, onların müqəddəs hüquq və funksiyalarını həyata keçirərkən özünü təcəssüm etdirməlidir...

(25 dekabr 1938-ci il tarixində Şövqi Əfəndi tərəfindən Amerika Birləşmiş Ştatları və Kanadanın bəhailərinə yazılmışdır, “İlahi Ədalətin Gəlişi” kimi dərc edilmişdir (Uilmett: Bəhai Nəşriyyat Vəqfi, 1984), səh. 26) **[4]**

**Ümumdünya Ədalət Evi tərəfindən yazılmış müraciətlərdən**

Məhdud insan gücü, səyahət çətinlikləri və yerli əhali arasında savadsızlıq şəraiti dünyanın digər ölkələrində müxtəlif dərəcələrdə mövcuddur və biz həmişə və hər yerdə Milli Ruhani Məhfillərə tövsiyə etmişik ki, dostlara yalnız yerli seçkilərdən dərhal əvvəlki həftələrdə deyil, həm də il boyu lazımi Bəhai inzibati prosedurlarında rəhbərlik və təlim versinlər, belə ki, dostlar Rizvanın gəlişini intizarla gözləsinlər və düzgün Bəhai administrasiyasının prinsiplərinə riayət etmək və onları qorumaq əzmində olsunlar.

(Bir Milli Ruhani Məhfilə 24 sentyabr 1973-cü il tarixli məktubdan) **[5]**

Məqsəd həmişə dostları il ərzində elə maarifləndirmək olmalıdır ki, onlar Bəhai seçkilərində iştirakı yalnız həyata keçirdikləri bir hüquq kimi deyil, eyni zamanda lazımi Bəhai ruhu ilə yerinə yetirildikdə Bəhai icmasının sağlamlığına və böyüməsinə töhfə verən ruhani bir öhdəlik kimi qəbul etsinlər.

(18 iyun 1980-ci il tarixli Beynəlxalq Təbliğ Mərkəzinə memorandumdan) **[6]**

**2. Seçilənlərin keyfiyyətləri**

**Şövqi Əfəndi tərəfindən yazılmış məktublardan**

Onların faktiki qabiliyyətlərinə və hazırkı nailiyyətlərinə lazımi dərəcədə diqqət yetirilməlidir və istər kişi olsun, istərsə qadın, sosial mövqeyindən asılı olmayaraq, ancaq üzvlüyə ən yaxşı yarayan kəslər Bəhai Məhfilində üzvlük kimi son dərəcə məsul bir vəzifəyə seçilməlidirlər.

(Şövqi Əfəndinin əl yazısı ilə, 27 dekabr 1923-cü il tarixində onun adından Hindistan və Birmanın Milli Ruhani Məhfilinə yazılmış məktuba əlavə edilmişdir, “Yeni Bir Günün Şəfəqi” (Yeni Dehli: Bəhai Nəşriyyat Vəqfi, [1970]), səh. 4) **[7]**

Gəlin Onun aydın və tez-tez təkrarlanan təminatlarını xatırlayaq ki, təmənnasızlıq və inqitanın durulmuş ab-havasında seçilmiş hər bir Məhfili, həqiqətən, Allah təyin etmişdir, onun qərarı, doğrudan da, ilhamlanmışdır və hamı qeyd-şərtsiz və şadlıqla onun qərarına tabe olmalıdır.

(23 fevral 1924-cü il, Amerikanın bəhailərinə, “Bəhai Administrasiyası” kitabında dərc edilmişdir, səh. 65) **[8]**

Bu mərhələdə ... Milli Ruhani Məhfil təsisatının ... unikal əhəmiyyətini şişirtmək qeyri-mümkün olardı... Alidir onların mövqeyi, ciddidir onların məsuliyyətləri, çoxcəhətli və ağırdır onların vəzifələri. Öz xidmət qeydləri ilə Əmrin salnamələrini nəcibləşdirəcək və zənginləşdirəcək belə milli təmsilçiləri seçmək funksiyası olan toplanmış nümayəndələrin imtiyazı necə də böyük, vəzifəsi necə də incədir!... gərəkdir ki, seçilən nümayəndələr az da olsa ehtiras və təəssübkeşlik olmadan, istənilən maddi fikirlərdən azad şəkildə, yalnız lazımi keyfiyyətləri – şübhəsiz sədaqəti, təmənnasız həsretməni, təcrübəli ağlı, öz təsdiqini tapmış bacarığı və yetkin təcrübəni – ən yaxşı şəkildə özündə birləşdirən kəslərin adları üzərində dayansınlar...

(3 iyun 1925-ci il, Amerika Birləşmiş Ştatları və Kanadanın bəhailərinin Milli Qurultayının nümayəndə və qonaqlarına, “Bəhai Administrasiyası” kitabında dərc edilmişdir, səh. 87-88) **[9]**

… seçici…çağrılır ki, dua və düşüncələrin onu ilhamlandırdığı kəslərin üzərində dayansın...

(27 may 1927-ci il, Amerika Birləşmiş Ştatları və Kanadanın Milli Ruhani Məhfilinə, “Bəhai Administrasiyası” kitabında dərc edilmişdir, səh. 136) **[10]**

... inzibati təsisatların üzvlüyü üçün zəruri xüsusiyyətləri ən yaxşı şəkildə özündə birləşdirən, hər hansı irq, milliyyət və ya temperamentə mənsub şəxslərin seçilməsi üçün inananların azadlığına hər hansı bir məhdudiyyət qoyulmasının Əmrin ruhu ilə uyğun olduğunu hesab etmirəm. Onlar şəxsiyyətləri gözardı etməli, təəssüb, ehtiras və ya tərəfkeşlik olmadan, diqqətlərini vəzifənin tələb etdiyi keyfiyyət və tələblər üzərində cəmləşdirməlidirlər. Məhfil hər bir Bəhai icmasında ən seçmə, ən müxtəlif və bacarıqlı elementlərin təmsilçiliyi olmalıdır

(Şövqi Əfəndi öz əl yazısı ilə, 11 avqust 1933-cü il tarixində onun adından bir inanana yazılmış məktuba əlavə edilmişdir, “Bəhai Təsisatları”nda dərc edilmişdir (Yeni Dehli: Bəhai Nəşriyyat Vəqfi, 1973), səh. 71-72) **[11]**

Əgər hər hansı bir ayrı-seçkiliyə yol veriləcəksə, bu, azlığa qarşı deyil, əksinə, irqi və ya digər cəhətdən azlığın xeyrinə olmalıdır.... Həzrət Bəhaullahın bayrağı altına gətirilmiş hər bir mütəşəkkil icma öz daxilindəki hər hansı bir inanca, irqə, sinfə və ya millətə mənsub olan hər bir azlığı bəsləməyi, təşviq etməyi və qorumağı özünün birinci və qaçılmaz öhdəliyi hesab etməlidir. Bu prinsip o qədər böyük və həyati əhəmiyyət kəsb edir ki, seçkilərdə bərabər sayda səslər verildiyi və ya icma daxilindəki müxtəlif irqlər, inanclar və ya millətlər arasında hər hansı bir vəzifə üçün kvalifikasiya bərabər olduğu hallarda, üstünlük tərəddüd etmədən azlığı təmsil edən tərəfə verilməlidir və bu, yalnız onu stimullaşdırmaq, təşviq etmək və ona icmanın maraqlarını daha da irəli aparmaq imkanı vermək üçündür....

(25 dekabr 1938, “İlahi Ədalətin Gəlişi” kimi nəşr edilib, səh. 35) **[12]**

Seçicilər ... dua edərək və sədaqətlə, düşünüb təfəkkür etdikdən sonra üzvlüyə layiq olan vəfalı, səmimi, təcrübəli, bacarıqlı və səriştəli ruhları seçməlidirlər...

(1 iyul 1943-cü il, İran Milli Ruhani Məhfilinə – farscadan tərcümə edilmişdir) **[13]**

**Şövqi Əfəndinin adından yazılmış məktublardan**

Ruhani Məhfilin kvalifikasiyaları ilə bağlı növbəti sualınızla bağlı: bununla əlaqədar təməl vacibliyə malik bir fərq var və bu bir təsisat olaraq Ruhani Məhfillə onu təşkil edən şəxslər arasında olan fərqdir. Heç bir vəchlə fərz edilmir ki, onlar kamildirlər, yaxud qalan dindaşlarına nisbətən onlar hansısa *fitrətən* üstünlüyə malikdirlər. Bu dəqiqliyi ilə ona görədir ki, onlar da icmanın digər üzvlərini səciyyələndirən eyni insani məhdudiyyətlərə məhkum olduqlarından hər il seçilməlidirlər. Seçkilərin mövcudluğu kifayətedici bir göstəricidir ki, Məhfil üzvləri, ilahi və kamil bir təsisatın bir hissəsi olsalar da, özləri qeyri-kamildirlər. Lakin bu heç də o demək deyil ki, onların mühakiməsi qüsurludur.

(15 Noyabr 1935, fərdi inananlara, Ümumdünya Ədalət Evi tərəfindən tərtib edilmiş “Yerli Ruhani Məhfil” adlı məcmuədə dərc edilmişdir (Uilmett: Bəhai Nəşriyyat Vəqfi, 1970), s. 9) **[14]**

İnananın seçki vaxtı özünə səs vermək hüququ var, əgər o, vicdanla bunu etmək istəyini hiss edirsə. Bu, mütləq o demək deyil ki, o, ambisiyalı və ya məncildir, çünki o, vicdanla inana bilər ki, onun kvalifikasiyaları Bəhai inzibati orqanına üzvlük hüququnu verir və o, haqlı ola bilər. Lakin zəruri olan budur ki, o, öz inancında səmimi olmalı və vicdanının diqtəsinə uyğun hərəkət etməlidir. Bundan əlavə, Məhfil və ya komitəyə üzvlük xidmətin bir formasıdır və fitri üstünlüyün və ya özünü-öymənin vasitəsi kimi qəbul edilməməlidir.

(27 mart 1938-ci il, bir inanana, “Yeni Bir Günün Şəfəqi” kitabında dərc edilib, səh. 200-201) **[15]**

Prinsip etibarilə Məhfilin tam və ya qismən yenidən seçilməsinə etiraz yoxdur, bir şərtlə ki, üzvlərin bu mövqe üçün yararlı olduqları nəzərə alınsın. Əhəmiyyətli olan fərdi layiqlikdir. Yenilənmə və ya seçkilərin yenidən keçirilməsi aktının özü tamamilə ikinci dərəcəli mülahizələrdir. Məhfil üzvlüyündəki dəyişikliklər, bu üzvlüyün keyfiyyətinə xələl gətirmədiyi müddətcə, xoş qarşılanardı. Məhfil seçkiləri başa çatandan sonra nəticələr inananların bütün cameəsi tərəfindən vicdanla və şübhəsiz qəbul edilməlidir, ona görə yox ki, onlar labüd olaraq həqiqətin səsi və ya həzrət Bəhaullahın iradəsini təmsil edirlər, ancaq o ali məqsədlə ki, İcmada birlik və harmoniya saxlansın.

(10 iyul 1939-cu il, bir inanana, Gertrude Garrida tərəfindən tərtib edilmiş “Vəlinin Direktivləri” kitabında dərc edilib (Yeni Dehli: Bəhai Nəşriyyat Vəqfi, 1973), səh. 23) **[16]**

Nümayəndələrin və Məhfil üzvlərinin kvalifikasiyaları haqqında sualınıza gəlincə: onun xülasə etdiyi kvalifikasiyalar, əslində hər hansı bir Bəhai administrasiyasındakı hansı bir vəzifəyə seçdiyimiz hər kəsə aiddir, onun mahiyyətindən asılı olmayaraq. Lakin bunlar yalnız bir göstəricidir, onlar bu keyfiyyətlərə cavab verməyən insanların hər hansı bir vəzifəyə seçilə bilməyəcəyi demək deyil. Biz bacardığımız qədər yüksəyi hədəfləməliyik. O hesab etmir ki, dostlar məhdudiyyətlərə, məsələn, insanların bəlkə də Məhfil və ya Qurultay iclaslarında iştirak edə bilməməsinə bu qədər əhəmiyyət verməlidirlər, çünki əgər bunu etsələr, onda hər kəsin inzibati qurumlarda Bəhai xidməti göstərməyə hazır olması fundamental konsepsiyası zəifləyəcək və dostlar müstəqil vasitələri və ya həyatlarındakı şərait səbəbindən gəlib-getməkdə daha sərbəst olan, lakin xidmət göstərməyə daha az kvalifikasiyalı olanlara səs verməyə meyillənə bilərlər.

(24 oktyabr 1947-ci il, Britaniya adalarının Milli Ruhani Məhfilinə, “Açılan Tale: Bəhai Dininin Vəlisindən Britaniya adaları Bəhai İcmasına Müraciətlər” kitabında dərc edilib (London: Bəhai Nəşriyyat Vəqfi, 1981), səh. 207) **[17]**

**Ümumdünya Ədalət Evi tərəfindən yazılmışı Memorandumdan**

Bu məsələ ilə bağlı Həzrət Əbdül-Bəhanın Lövhələrindən birində etdiyi bəyanat da müvafiqdir ki, seçici öz seçimini geniş şəkildə yaxşı ad çıxarmış olanlar arasından etməlidir.

Qaçılmaz olaraq, hər hansı bir seçki formasında, sadəcə geniş tanınmadıqlarına görə layiqli fərdlər seçilmirlər. Bu həm namizədlik irəli sürmə və seçki kampaniyası istifadə edən sistemdə, həm də Bəhai sistemində keçərli olacaq. Lakin məsələ bu deyil. Məhfilə seçilmək, bəhai nöqteyi-nəzərindən, insanlara imtiyaz kimi verilmiş bir haqq deyil, yaxud bir şərəf deyil ki, onlar ona can atsınlar; bu, bir vəzifə və məsuliyyətdir ki, onu yerinə yetirməyə çağrıla bilərlər. Məqsəd budur ki, Məhfilə seçilənlər bu xidmətə ən çox yarayanlar olmalıdırlar; bu o mənanı daşımır və daşıya da bilməz ki, layiq olanların hamısı seçiləcəkdir.

Gözlənilir ki, gələcəkdə… Ruhani Məhfillərdə xidmət üçün yararlı edən keyfiyyətlərə malik çoxsaylı inananlar olacaqdır. Bunlardan ancaq bir neçəsi eyni vaxtda seçilə bilər. Bu da gözlənilir ki, təlim və Bəhai seçkiləri prosesindəki təcrübə və ruh yüksəkliyi vasitəsilə seçici kütləsi ancaq Əmrin Vəlisinin müəyyən etdiyi tələbləri ödəyən kəslərə səs vermək məsuliyyətləri barədə agahlıqlarını artıracaqlar. Ona görə də onlar bunu özlərinin davamlı vəzifələri kimi görəcəklər ki, icmada fəal olanların xasiyyət və qabiliyyətləri ilə tanış olsunlar ki, seçki vaxtı yetişəndə onlar artıq aralarından seçim edəcəkləri insanlar haqqında müəyyən bir təsəvvürə malik olmuş olacaqlar.

(16 noyabr 1988-ci il, Beynəlxalq Təbliğ Mərkəzinə) **[18]**

**3. Seçkilərin qeyri-siyasi xarakteri**

**Şövqi Əfəndinin yazdığı və ya onun adından yazılan məktublardan**

Məbada, məbada, qərbdəki xarici ölkələrin partiya və insanlarının çirkli iyi və onların intriqa, partiya siyasəti və təbliğatı kimi həlakedici metodları – hətta adı belə ikrah doğuran – nə vaxtsa Bəhai icmasına daxil ola, dostlara hər hansı bir təsir göstərə və beləliklə, ruhaniyyəti heçə endirə...

(30 yanvar 1923-cü il, Şövqi Əfəndi tərəfindən bir Ruhani Məhfilə yazılıb – farscadan tərcümə edilib) **[19]**

İnsanın səsi gərək məxfi qala. Fərdi adlara hər hansı bir istinad icazəli deyil. Dostlar siyasətçilərin şər metodlarından və iyrənc təcrübələrindən çəkinməlidirlər. Onlar bütünlüklə Allaha üz tutmalı, niyyət paklığı, ruh azadlığı və ürəyin ülviyyəti ilə seçkilərdə iştirak etməlidirlər...

(16 yanvar 1932-ci il, Şövqi Əfəndi adından bir Ruhani Məhfilə yazılıb – farscadan tərcümə edilib) **[20]**

Qoy onlar son dərəcə sayıqlıq göstərsinlər ki, seçkilər azad, hamılıqla və gizli səsvermə ilə keçirilsin. Hər cür intriqa, fırıldaq, əlbirlik və məcburiyyət dayandırılmalı və qadağan edilməlidir.

(8 mart 1932-ci il, Şövqi Əfəndi adından bir Yerli Ruhani Məhfilə yazılıb – farscadan tərcümə edilib) **[21]**

Bəhai icmasının gücü və tərəqqisi pak, vəfalı və fəal ruhların seçilməsindən asılıdır... Təşviqat ikrahla qarşılanır...

(9 aprel 1932-ci il, Şövqi Əfəndi adından bir Yerli Ruhani Məhfilə yazılıb – farscadan tərcümə edilib) **[22]**

**Ümumdünya Ədalət Evinin adından yazılan məktublardan**

Yaxşı bildiyiniz kimi, Bəhai seçkilərinin metodu siyasi sistemlərdəki seçki metodları və praktikalardan tamamilə fərqlidir. Sevgili Vəlimiz bizə göstərib ki, əgər biz Bəhai seçkilərimizdə siyasətçilərin metodunu izləsək, anlaşılmazlıqlar və təfriqələr yaranacaq, xaos və çaşqınlıq baş verəcək, fitnəkarlıq çoxalacaq və Allahın təyidləri o Bəhai icmasından kəsiləcək. Bu ciddi xəbərdarlıqları nəzərə alaraq, Bəhai seçkilərinin paklığı və ruhani xarakterinin qorunması və saxlanılması üçün həmişə son dərəcə diqqətli olmaq lazımdır.

İnsan bəzi təcrübəsiz və ya qeyri-yetkin bəhailərin açıq və ya gizli şəkildə seçki kampaniyası apardığını görəndə, onları təqlid etmək əvəzinə, qətiyyətlə qalxmalı və lazımi inzibati kanallar və prosedurlar vasitəsilə belə meylləri aradan qaldırmağa və Bəhai icmasını belə şər təsirlərdən təmizləməyə kömək etməlidir.

(6 dekabr 1971-ci il, bir fərdi inanana) **[23]**

... Bəhailər, xüsusilə tanınmış bəhailər, məlumatsız bəhailər tərəfindən seçki kampaniyası aparmaq ittihamlarına səbəb ola biləcək və ya yanlış təəssürat yarada biləcək hər hansı bir işdən çəkinməlidirlər.

(15 aprel 1986-cı il, bir Milli Ruhani Məhfilə) **[24]**

**4. Namizədliyin olmaması**

**Şövqi Əfəndinin yazdığı və ya onun adından yazılan məktublardan**

Mən hesab edirəm ki, seçkidən öncə şəxsiyyətlərə istinad yanlış anlaşılma və təfriqələrə səbəb olardı. Dostların edəcəkləri budur ki, bir-birləri ilə hərtərəfli tanış olsunlar, fikir mübadiləsi etsinlər, sərbəst şəkildə qaynayıb-qarışsınlar və nə qədər dolayı yolla olsa da, konkret fərdləri nəzərdə tutmadan və ya istinad etmədən, belə bir üzvlük üçün tələb olunan tələbat və kvalifikasiyaları öz aralarında müzakirə etsinlər. Biz başqalarının rəyinə təsir etməkdən ... çəkinməliyik...

(14 May 1927-ci il, Şövqi Əfəndi tərəfindən Akron, Ohayo şəhərinin Ruhani Məhfilinə yazılıb, Birləşmiş Ştatların “Bəhai Xəbərlər Bülleteni” jurnalının 18-ci sayında (iyun 1927-ci il) dərc edilib, səh. 9) **[25]**

...sakit və dua mühitində seçki üçün o qədər ziyanlı olan namizədlik irəli sürmə praktikası etibarsızlıq yaradır, çünki bu, özlüyündə, indiki şərtlər daxilində, çox vaxt bütün seçilmiş nümayəndələrin əslində azlığından ibarət olan orqanın çoxluğuna haqq verir ki, hər bir seçicinin ən layiqli namizədlər olduğuna vicdanla inandığı şəxsin xeyrinə Allahın ona verdiyi səs vermə hüququnu inkar etsin...

(27 May 1927-ci il, Şövqi Əfəndinin ABŞ və Kanadanın Milli Ruhani Məhfilinə yazdığı məktubdan, “Bəhai Administrasiyası” kitabında dərc olunub, səh. 136) **[26]**

Bəhai seçkilərində namizədlik irəli sürmə praktikasına gəldikdə, Əmrin Vəlisinin möhkəm inamıdır ki, bu, bəhailərin keçirdiyi bütün seçkiləri, istər yerli, istərsə də milli xarakterli və əhəmiyyətli olsun, yönəltməli və istiqamətləndirməli olan ruhla fundamental uyğunsuzluq təşkil edir. Həqiqətən də, məhz belə bir təcrübənin olmaması Bəhai seçki metodlarının fərqləndirici xüsusiyyətini və siyasi partiyalar və fraksiyalarla ümumiyyətlə əlaqələndirilən metodlar üzərində üstünlüyünü təşkil edir. Namizədlik irəli sürmə praktikası beləliklə Bəhai Administrasiyasının ruhuna zidd olduğundan, bütün dostlar tərəfindən tamamilə rədd edilməlidir. Əks halda, bəhai seçicisinin istənilən Bəhai Məhfilinin üzvlərini seçmək azadlığı ciddi şəkildə təhlükəyə məruz qalacaq, şəxsiyyətlərin dominantlığına yol açılacaq. Təkcə bu deyil, namizədlik irəli sürmə aktı nəticədə partiyaların yaranmasına gətirib çıxarır – bu isə Əmrin ruhuna tamamilə yaddır.

Bu ciddi təhlükələrə əlavə olaraq, namizədlik irəli sürmə praktikası inananda təşəbbüs və özünüinkişaf ruhunu öldürmək kimi böyük çatışmazlığa malikdir. Bəhai seçki prosedur və metodlarının, doğrudan da, əsas məqsədlərindən biri hər bir inananda məsuliyyət ruhunun inkişaf etdirilməsidir. Seçkilərdə tam azadlığın qoruyub saxlanması zərurətini vurğulamaqla, onlar inananlara yaşadıqları Bəhai icmasının fəal və yaxşı məlumatlı üzvləri olmalarını öhdəlik kimi qoyurlar. Seçki vaxtı hikmətli seçim etmək üçün onun bütün inanan yoldaşları ilə yaxın və davamlı təmasda olması, bütün yerli fəaliyyətlərdən, istər təbliğ, inzibati və ya başqa cür olsun, xəbərdar olması və öz ölkəsindəki yerli və milli komitə və Məhfillərin işlərində tam və bütün qəlbi ilə iştirak etməsi lazımdır. Yalnız bu yolla inanan həqiqi sosial şüur inkişaf etdirə və Əmrin maraqlarına toxunan məsələlərdə həqiqi məsuliyyət hissi əldə edə bilər. Beləliklə, Bəhai icma həyatı bunu hər bir sədaqətli və vəfalı inanana bir vəzifə biçir ki, ağıllı, yaxşı məlumatlı və məsuliyyətli bir seçici olsun, habelə ona imkan verir ki, özünü belə bir məqama qaldırsın. Namizədlik irəli sürmə praktikası inananda belə keyfiyyətlərin inkişafına əngəl olduğundan və bundan əlavə, pozulma və tərəfkeşliyə gətirib çıxardığından, bu, bütün Bəhai seçkilərində tamamilə rədd edilməlidir.

(4 fevral 1935-ci ildə Şövqi Əfəndi adından bir fərdi inanana yazılmışdır, “İlahi Hidayətin Nuru: Bəhai Dininin Vəlisindən Almaniya və Avstriya bəhailərinə Mesajlar”, cild 1 (Hofheim-Langenhain: Bəhai-Verlag, 1982), s. 67-68-də dərc edilmişdir) **[27]**

Xüsusilə də illik olan seçkilər, üzvlərinin hərəkətləri nəticəsində Məhfilin əziyyət çəkdiyi hər hansı qüsur və ya çatışmazlığı sağaltmaq üçün icmaya yaxşı bir fürsət verir. Beləliklə, Bəhai Məhfillərində üzvlüyün keyfiyyətinin davamlı yüksəldildiyi və yaxşılaşdırıldığı sağlam bir metod yaradılmışdır. Lakin, artıq vurğulandığı kimi, Ruhani Məhfil təsisatı heç bir halda sadəcə onu təşkil edən üzvlərin şəxsi kvalifikasiyaları ilə eyniləşdirilə və qiymətləndirilə bilməz.

(Şövqi Əfəndinin adından iki inanana yazılmış 15 noyabr 1935-ci il tarixli məktubdan, “Yerli Ruhani Məhfil” məcmuəsində dərc edilmişdir) **[28]**

**Ümumdünya Ədalət Evi tərəfindən yazılmış memorandumdan**

Namizədlik sistemi ilə Bəhai sistemi arasındakı təməl fərq budur ki, birincidə, fərdlər və ya onları seçilmək üçün irəli sürənlər qərar verirlər ki, onlar hakimiyyət mövqeyinə çıxarılmalı və özlərini önə çıxarmalıdırlar ki, onları oraya seçsinlər. Bəhai sistemində isə qərarı seçici kütləsi verir. Əgər bir fərd özünü göstərərək insanların ona səs verməsi məqsədilə ictimaiyyət qarşısında görüntü yaradırsa, seçici kütləsi buna şöhrətpərəstlik kimi baxır və bunun nəticəsində özlərini təhqir olunmuş hesab edirlər; onlar fəal ictimai xidmətinin qeyri-ixtiyari nəticəsi ilə məşhur olan insanla sadəcə səs yığmaq üçün özünü göstərən insan arasında fərq qoymağı öyrənirlər.

(16 noyabr 1988-ci ildə Beynəlxalq Təbliğ Mərkəzinə) **[29]**

**5. Seçkilərdə iştirak**

**Şövqi Əfəndi tərəfindən yazılmış məktublardan**

Bu Yerli Ruhani Məhfillər birbaşa dostlar tərəfindən seçilməli olacaq və imanını elan etmiş hər bir 21 və yuxarı yaşı olan inanan uzaq durmayaraq, laqeyd və ya sərbəst münasibət göstərməyərək, vicdanla və cidd-cəhdlə, öz yerli Məhfilinin seçilməsində, möhkəmlənməsində və səmərəli işləməsində iştirak etməyi müqəddəs borcu hesab etməlidir.

(Şövqi Əfəndi tərəfindən Qərb, Yaponiya və Avstralasiya bəhailərinə yazılmış 12 mart 1923-cü il tarixli məktubdan, “Bəhai Administrasiyası”nda səh. 39-da dərc edilmişdir) **[30]**

Mənə həmçinin etiraz olunmaz görünür ki, Bəhai Qurultayının keçirildiyi yerə səyahət etməsi qətiyyən mümkün olmayan belə nümayəndələrə öz səslərini göndərməyə imkan verilsin və hətta ən son hal kimi tələb edilsin... Lakin hər bir seçilmiş nümayəndəyə – ki, ona davamlı xatırladılmalıdır – aydın edilməlidir ki, mümkün olduqda Qurultayın iclaslarında şəxsən iştirak etmək, onun bütün gedişatında fəal rol almaq və qayıtdıqdan sonra öz həmkarlarını Amerika inananlarının toplanmış təmsilçilərinin nailiyyətləri, qərarları və canatmaları haqqında məlumatlandırmaq müqəddəs məsuliyyətdir və şübhəsiz ki, daha məqsədəuyğundur.

(24 oktyabr 1925-ci ildə Amerika Birləşmiş Ştatları və Kanada Milli Ruhani Məhfilinə, “Bəhai Administrasiyası”nda, s. 91-92-də dərc edilmişdir) **[31]**

Mən səs vermək hüququnun həyati vacibliyini və mühümlüyünü – heç bir yetişkin və imanını elan etmiş inananın məhrum edilməməli olduğu müqəddəs məsuliyyəti bir daha təsdiq etməliyəm.... Bununla belə, əgər inanan hesab edirsə ki, onun şəraiti  malik olduğu bu fərqləndirici hüququ ağıl və anlayışla həyata keçirməyə əsas və ya imkan vermir, bu hüquq onun səs verməli olması öhdəliyini daşımır və ya belə bir öhdəliyi nəzərdə tutmur. Bu, fərdin öz vicdanına və mülahizəsinə uyğun olaraq özünün qərar verməli olduğu bir məsələdir...

(Şövqi Əfəndinin əl yazısı ilə, 28 aprel 1935-ci ildə onun adından Amerika Birləşmiş Ştatları və Kanada Milli Ruhani Məhfilinə yazılmış məktuba əlavə edilmiş, “Amerikaya Mesajlar: Amerika bəhailərinə ünvanlanmış seçilmiş məktublar və kabelqramlar 1932-1946”da dərc edilmişdir (Uilmett: Bəhai Nəşriyyat Vəqfi, 1947), s. 3-4) **[32]**

**Ümumdünya Ədalət Evi tərəfindən və ya onun adından aparılmış yazışmalardan**

Nümayəndələrin Qurultaylarda iştirakı məsələsində, dostların özlərinin maliyyə baxımından özünəyetən olmasının arzuolunan olduğu Milli Məhfil tərəfindən göstərilməlidir. Əgər nümayəndə Qurultayda iştirak etmək üçün öz xərclərini ödəyə bilmirsə, Yerli Məhfil və ya nümayəndənin gəldiyi seçki dairəsindəki inananlar Milli Məhfil tərəfindən belə xərcləri üzərinlərinə götürməyə təşviq edilməlidir ki, yalnız bu mənbələrdə vəsait mövcud olmadıqda, Milli Məhfilə maliyyə yardımı göstərməyi nəzərdən keçirmək üçün müraciət edilsin...

(9 fevral 1967-ci ildə Ümumdünya Ədalət Evi tərəfindən bütün Milli Ruhani Məhfillərə yazılmış məktubdan, “Hidayət Nurları: Bəhai İstinad Faylı”nda dərc edilmişdir, Helen Hornby tərəfindən tərtib edilmişdir (Yeni Dehli: Bəhai Nəşriyyat Vəqfi, 1983), s. 143) **[33]**

Seçkinin keçərli hesab edilməsi üçün heç bir minimum səs sayı tələb olunmur, istər Yerli Ruhani Məhfil, istərsə də Milli Qurultaya nümayəndələr seçkisi olsun. Bununla belə, hər bir səsvermə hüququ olan şəxsin iştirak etməsi arzuolunandır və sizin Məhfiliniz bütün inananları buna təşviq etməlidir....

(10 iyul 1980-ci ildə Ümumdünya Ədalət Evi adından Milli Ruhani Məhfilə yazılmış məktubdan) **[34]**

Ümumiyyətlə, əgər Milli Qurultaya nümayəndə öz səyahət xərclərini ödəyə bilmirsə, nümayəndənin gəldiyi seçki dairəsindən olan inananlar Milli Ruhani Məhfil tərəfindən belə xərcləri üzərlərinə götürmələri üçün təşviq edilməlidirlər. Əgər bu mənbədə fondlar mövcud olmazsa, maliyyə yardımı göstərilməsini nəzərdən keçirmək üçün Milli Ruhani Məhfilə müraciət edilə bilər. Milli Məhfilin bunu etmək öhdəliyi yoxdur. O, nümayəndənin səyahət xərclərinin yalnız bir hissəsini, məsələn, nəqliyyat xərclərinin geri qayıtma hissəsini ödəməyi seçə bilər....

Müşavirlər Milli Qurultayda nümayəndələrin yaxşı iştirakını bəsləmək ehtiyacına Milli Ruhani Məhfilin diqqətini çəkməkdən və nümayəndələrə maliyyə yardımının göstərilməsinin üstünlükləri barədə məsləhət verməkdən çəkinməməlidirlər. Bundan əlavə, Müşavirlər Köməkçi Heyət üzvləri və onların assistentləri vasitəsilə icmaya, seçdikləri nümayəndənin Milli Qurultayın müzakirələrində iştirak etməsi üçün hər bir dairədəki inananların maliyyə yardımı göstərməsinin dəyərini vurğulamalıdırlar. Hər bir nümayəndənin şəxsən iştirak edə bilmədiyi təqdirdə öz səsini poçtla göndərməkdə həyati məsuliyyəti də vurğulanmalıdır.

(14 noyabr 1988-ci ildə Ümumdünya Ədalət Evi tərəfindən Beynəlxalq Təbliğ Mərkəzinə yazılmış memorandumdan) **[35]**

**6. Milli Ruhani Məhfilin rolu**

**Şövqi Əfəndi tərəfindən və ya onun adından yazılmış məktublardan**

Qurultayda nümayəndələrin öz yerini tutması, yəni müəyyən Qurultayda nümayəndələrin etimadnamələrinin keçərliliyi barədə qərar vermək hüququ səlahiyyəti bitən Milli Məhfilə məxsusdur və səsvermə imtiyazının kimə məxsus olması barədə qərar vermək hüququ da son nəticədə Milli Ruhani Məhfilin əlindədir....

(29 yanvar 1925-ci ildə Şövqi Əfəndi tərəfindən Amerika Birləşmiş Ştatları və Kanada Milli Ruhani Məhfilinə yazılmış, “Bəhai Administrasiyası”nda, s. 80-də dərc edilmişdir) **[36]**

O hesab edir ki, əgər seçkinin düzgün aparılması ilə bağlı hər hansı şübhə varsa, Milli Ruhani Məhfilin bülletenləri yoxlamaq hüququ var. Bülletenlərin “saxlanması” dedikdə onların milli sənədlərdə saxlanılması nəzərdə tutulur.

(14 mart 1947-ci ildə Şövqi Əfəndi adından Avstraliya və Yeni Zelandiya Milli Ruhani Məhfilinə yazılmış, “Əmrin Vəlisindən Avstraliya və Yeni Zelandiyaya Məktublar, 1923-1957”də dərc edilmişdir (Sidney: Avstraliya Milli Ruhani Məhfili, 1970), s. 66) **[37]**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bu sənəd [Bəhai İstinad Kitabxanası](http://www.bahai.org/library/)-ndan yüklənmişdir. Onun məzmunundan [www.bahai.org/legal](http://www.bahai.org/legal) ünvanında tapılan istifadə şərtlərinə uyğun olaraq istifadə edə bilərsiniz.